**Szabó Gellért: Mi teszi élővé falvainkat?**

***Szabó Gellért, Szentkirály község polgármestere és a Magyar Faluszövetség elnöke mindkét minőségében felszólalt: előadásának első felében Szentkirályt mutatta be, ahol a rendszerváltás óta tölti be a polgármesteri tisztséget, majd a magyar falvak helyzetéről beszélt. Felszólalásában azt járta körbe, hogy mi teszi élővé a falvainkat.***

Szentkirály Kecskeméttől 20 km-re található tipikus alföldi falu, neve főként a Szentkirályi Ásványvíz kapcsán lehet ismerős. Lakossága 2000 fő körül mozog, a falu kiterjedése azonban ehhez képest viszonylag nagy, több mint 10 000 hektár. A község az ország leginkább tanyás települései közé tartozik: a népesség több mint harmada, közel 750 fő él tanyán.

*„Egy falu úgy épül fel, akár egy ház szerkezete. Egy építkezést az alapoknál kell kezdeni.”* – kezdte Szabó Gellért. Szentkirályon egyrészt a történeti hagyományok, másrészt a föld, a mezőgazdaság jelentik azt a biztos alapot, melyre építünk. A település története az Árpár-korig, Szent István idejébe nyúlik vissza, Sanctus Rex néven ismerték. A középkori keréknyomok ma is megtalálhatóak a református templom melletti régészeti ásatás területén. A falubeliek számára a megélhetés alapját mindig is a mezőgazdaság jelentette, a szántóföldi növénytermesztésnek (korábban az állattenyésztésnek) és a kertészeti termelésnek egyaránt nagy hagyományai vannak.

Azonban hiába vannak biztos alapok, ha nincs megfelelő eszköz, mellyel a gazdálkodást biztosítani lehetne. Ezért 1994 és 2001 között sor került a tanyavillamosításra, ami lényegében az egykori téesz-hálózat szabványosítását jelentette. Ennek keretében 60 km kisfeszültségű és 10 km középfeszültségű hálózat épült, s több mint 300 fogyasztó jutott megbízható és biztonságos áramellátáshoz.

*„Ha megvannak az alapok, jöhet a felépítmény.”* – folytatta a polgármester. Előadásában sorra vette a falu elmúlt éveinek legfontosabb beruházásait és építkezéseit. Köztük az ún. Fecskeházat, ami arról nevezetes, hogy a falu első emeletes épülete. A ház 2004-ben épült, pályázati támogatással, szinte kizárólag helyi mesteremberek munkájával. „*A tetőn például hat ácsbrigád dolgozott, más-más munkafázisban, bámulatos összefogással és munkamegosztással – mindenki kivette a maga részét.”* Akárcsak a 2010-ben 340 milliós beruházással megvalósult szennyvíztelep és csatornahálózat építésekor, vagy még 1997-ben, a tornacsarnok felhúzásakor. A faluban kezdetektől fogva, valamennyi építkezésnél és beruházásnál elsődleges szempont, hogy lehetőleg helyi embereknek teremtsenek munkalehetőséget azokkal a forrásokkal, amelyekhez az önkormányzat hozzájut.

Néhány éve, szintén pályázati forrásokból megújították az önkormányzati intézményeket: a művelődési házat, a faluházat (korábbi pártház), az óvodát, az általános iskolát és a tornacsarnokot is. A faluház kivételével a többi épületet 2013 óta az energiatudatosság jegyében biomassza kazánokkal fűtik, s tavaly napelem-rendszerrel is felszerelték őket.

Végül a polgármester a felépítmények bemutatása után a falu lakóinak életéről beszélt. Jelenleg 35 közfoglalkoztatott dolgozik Szentkirályon, többek között a START mintaprogram keretében, s elsősorban mezőgazdasági tevékenységekkel foglalkoznak. A közfoglalkoztatásból helyi termék készül. Szabó Gellért a 2015-ös spájz adatokat sorolta: 3800 liter befőtt, lekvár, savanyúság és gyümölcslé készült, valamint közel 550 kg fagyasztott mirelit termék, amit a közétkeztetésben hasznosítanak.

A falu igyekszik minél több lehetőséget kihasználni. A helyben és a környéken keletkezett építési törmelékeket például begyűjtik, ledaráltatják, majd a település 178 km-nyi föld- és dűlőút hálózatának javítására, járhatóvá tételére használják fel. Ehhez alkalmas gépekkel rendelkeznek.

Szabó Gellért hangsúlyozta, hogy a közösségi összetartás a legnagyobb erő, amellyel egy település rendelkezhet. Ha a településvezetők és a lakosság erős összetartozást tudnak kialakítani, akkor a falu életképes – életképesebb, mint egy tehetősebb, de gyengébb kötelékekkel rendelkező település. A közösségi szellem erősítéséhez pedig nagyon fontosak az ünnepek. Szentkirályon az államalapítás évfordulója az egyik legjelesebb alkalom, amikor bensőséges ünnepség és közös vacsora keretében emlékeznek meg a névadó Szent István királyról. Ez évről-évre 400 fölötti résztvevővel zajlik. Az augusztus 20-át követő vasárnap tartják a falunapot és a templomi búcsút, amikor többek között az újkenyér megáldására és közös elfogyasztására, valamint a helyi tánccsoport fellépésére is sor kerül. Ősszel szüreti mulatság és felvonulás van, karácsony előtt hagyományos disznóvágás, báli szezonban pedig 5-6 alkalommal több száz fős vigalom.

Mindent megtesznek, hogy a fiatalok is minél hamarabb érezzék a helyi kötődés fontosságát. Ebből a szempontból páratlan érték a több mint 100 táncost számláló imént említett tánccsoport, óvodástól egyetemistáig. A 25 éves jubileumát jövőre ünneplő lelkes társaság nagy összetartó erőt jelent nemcsak a fiatalok, hanem az egész faluközösség számára. Jó gyakorlatként említhető az 1990-ben alapított Szentkirályért Közalapítvány is, ami minden évben jutalmazza a jól tanuló középiskolásokat és főiskolásokat, egyetemistákat. Bíznak benne, hogy a szülőfalu megbecsülése, elismerése nem múlik el nyomtalanul a helyi fiatalokban.

Az alapítvány amolyan házi bankként működik a falu életében – Szentkirály ugyanis a rendszerváltás óta egyetlen alkalommal sem vett fel banki hitelt. Egy-egy pályázat megvalósulásában nélkülözhetetlen az Alapítvány segítő közreműködése.

Immár 52. alkalommal hirdették meg a faluban 2010 novembere óta „Nemzeti Együttműködés Szentkirályon” név alatt a település éppen aktuális gondjainak megbeszélésére szolgáló fórumot – vallják, hogy a nemzeti konzultáció akkor tudja betölteni tényleges szerepét, vagyis akkor tud a közvetlen demokráciát megvalósító eszközként működni, ha azt mindenki helyben, a saját környezetében, saját közösségében valósítja meg.

Az előadás második felében Szabó Gellért a magyar falvak helyzetével foglalkozott. Hangsúlyozta, hogy szerencsés adottságainak köszönhetően Szentkirály azon kevés település közé tartozik, amelyik képes a saját lábán állni – a helyi adóbevétel alapjaiban határozza meg egy önkormányzat gazdálkodását. Az elmúlt évben például a 352 milliós költségvetésből 134 millió forint helyi adóbevételből származott, legnagyobb részt iparűzési adóból.

A hazai átlag azonban más. Ha a falvak adóerőképességét nézzük, a saját lábán viszonylag megállni tudó 300 település között Szentkirály is csak a középmezőnyben található. Ami az országos adatokat illeti, 2013-ban az összes iparűzési adóalap 24.000 milliárd forint körül volt, melynek 12 százalékát a magyar falvak vállalkozásai állították elő. A fővárosi vállalkozások 37 százalékot tettek ki, a megyei jogú városok és a városi jogállású települések pedig közel azonos arányban, 23 és 28 százalékot adtak. Az adóalap összege az eltelt két évben növekedett (legutóbb több, mint 30.000 milliárd forint), de a megoszlás 2015-ben is hasonlóan nézett ki.

Ami a lakónépességet illeti, az ország népességének 30 százaléka él falvakban. 2013 és 2015 között a falvaknál jelentősebb létszámcsökkenés látható, míg a fővárosnál és a városi jogállású településeknél enyhe növekedés észlelhető. Figyelembe kell venni azt is, hogy a várossá nyilvánítások is elvonják a falvaktól a népességet a statisztikai adatok szintjén.

Szabó Gellért az önkormányzati adósságkonszolidációról is hozott adatokat. 2014-ben összesen 1 366 milliárd forintot fordított az állam az önkormányzatok konszolidálására. Az adatok megmutatják, hogy az iparűzési adóalaphoz való hozzájárulás és az adósságkonszolidációból való részesedés a falvak esetében nem volt arányos egymással: a 12 százaléknyi adóalappal szemben a visszapótlás mindössze 6 százalékban részesítette a magyar falvakat. A falvaktól tehát erőforrás elvonás történt.

Ami az önkormányzatok rendkívüli működési támogatásokból való részesedését illeti (önhiki, müki), a falvaknak jutó támogatás 2002 és 2014 között jelentősen lecsökkent. Míg 2002 és 2010 között az ilyen jellegű állami „segélyek”-ből a falvak részesedése az összes támogatásból 65 százalék volt, 2014-ben ez az arány mindössze 26 százalék.

A területfejlesztési operatív programok elosztásáról esett már szó. A megyék közül egyedül Nógrád Megyében haladja meg az egy főre jutó város- és falulakókra jutó támogatás azt az összeget, amelyet a megyei jogú város kap a lakosai után, a többi megyében utóbbi fajlagos érték a magasabb.

Szabó Gellért végül a magyar vidék, különösen a falvak szavazóerejével foglalkozott: a 2014-es országgyűlési választásokról és a 2016-os népszavazásról hozott részvételi és szavazati adatokat. Mindkét esetben a községekben volt a legmagasabb a részvételi arány: 2014-ben 48,8%, 2016-ban pedig 47,2%. A győztes pártlistára, illetve a betelepítési kvóta elutasítására leadott szavazatok számát illetően pedig mindkét esetben a községi és kisvárosi lakók adták az összes szavazat kétharmadát!

Előadását néhány általános érvényű tanáccsal zárta, melyek tanulságként és útmutatásként szolgálhatnak érdekképviselők, vidékfejlesztők és Magyarország valamennyi polgára számára:

* Virtualitás helyett a valóságot építsük!
* Egymás mellett elbeszélés helyett egymás szemébe nézve tudjunk és merjünk is kérdezni!
* Beszéljünk őszintén!
* Legyen hasznosságtudatunk! Egyetlen magyar polgártól sem várható el – legyen falu- vagy városlakó – hogy jó hazafi legyen, ha nem érzi fontosnak magát a saját településén.

Szabó Gellért végezetül néhány új szűkösségre hívta fel a közönség figyelmét: egy friss kutatást idézett, mely az ötszáznál kisebb lakosságú települések jövőbeli esélyeit vizsgálta. Szerinte általánosságban is mondható a kutatók következtetése, hogy falura kell mennünk, ha hiányzik a természet, a kultúra, az emberség és a demokrácia. Kiemelte, bízik abban, hogy hamarosan felismerjük: az embernek szüksége van Abszolútumra, ami nem a mi elvárásainkhoz igazodik, hanem nekünk érdemes hozzá igazodni, ha megmaradni akarunk. Ezek az abszolútumok pedig az Úristen és a Haza.